Awieleɛ Edwɛkɛ
1 GYIHOVA
Nyamenle duma a le Gyihova na ɔkile kɛ “Ɔmaa Ɔyɛ Ɛkɛ.” Gyihova le tumivolɛ bedevinli, na ɔdaye a ɔbɔle debie biala a. Ɔkola ɔyɛ debie biala mɔɔ yebɔ kpɔkɛ kɛ ɔbayɛ la.
Wɔ Hibulu nu, ɛnee bɛfa ngɛlɛleramgbɔkɛ nna bie a bɛkɛlɛ Nyamenle duma ne a. Bɛfa YHWH anzɛɛ JHVH a bɛgyinla ɛkɛ bɛmaa Nyamenle duma ne wɔ Nrelenza nu a. Nyamenle duma ne finde fane kɛyɛ 7,000 wɔ tete Hibulu Baebolo ne anu. Menli mɔɔ wɔ ewiade amuala la kɛlɛ duma Gyihova ne ngakyile, na bɛbɔ ye kɛ mɔɔ ɔde wɔ bɛ aneɛ ne anu la.
2 “BƐFA NYAMENLE SUNSUM” A BƐKƐLƐ BAEBOLO NE A
Baebolo ne Amenle a le Nyamenle, noko menli a ɔmaanle bɛhɛlɛle a. Ɔle kɛ gyima menle bie mɔɔ ɔse ye kɛlɛhɛlɛvolɛ ne ɛhɛlɛ ye kɛlata ɛmaa ye la. Nyamenle vale ye sunsum nwuanzanwuanza ne hilele Baebolo kɛlɛvoma ne adenle ɔmaanle bɛhɛlɛle mɔɔ ɔkpondɛ kɛ bɛkɛlɛ la. Nyamenle sunsum ne hilele bɛ adenle wɔ ndenle ngakyile zo, ɔyɛ a ɔmaa bɛnwu yekile ngakyile anzɛɛ ɔmaa bɛka ɛlalɛ na bɛahɛlɛ mɔɔ bɛnwunle ye la.
3 NGYINLAZO
Ngyinlazo a le Baebolo nu ngilehilelɛ bie mɔ mɔɔ maa yɛnwu nɔhalɛ edwɛkɛ bie la. Kɛ neazo la, ngyinlazo mɔɔ se “agɔnwolɛ ɛtane sɛkye ɛbɛla kpalɛ” la kilehile yɛ kɛ menli mɔɔ yɛfa bɛ agɔnwolɛ la bahola anyia yɛ nwo zo tumi wɔ adenle kpalɛ anzɛɛ ɛtane zo. (1 Kɔlentema 15:33) Yɛɛ ngyinlazo mɔɔ se “mɔɔ sonla kɛlua la yɛɛ ɔbu a” kilehile yɛ kɛ yɛnrɛhola yɛnrɛhoati mɔɔ kɛvi yɛ nyɛleɛ nu kɛra la ɛlɛ.—Galeehyeama 6:7.
4 NGAPEZO
Ɛhye le edwɛkɛ mɔɔ vi Nyamenle ɛkɛ. Ɔmaa yɛnwu Nyamenle ɛhulolɛdeɛ, ɛbɛla kpalɛ ɛbɔlɛ, mɛla anzɛɛ ndɛnebualɛ bie. Eza ɔbahola yeavale edwɛkɛ bie mɔɔ ɔbazi kenle bie la anwo. Baebolo nu ngapezo dɔɔnwo ɛra nuhua dɛba.
5 MƐZAYA NE ANWO NGAPEZO BIE MƆ
Mɛzaya ne anwo ngapezo ne mɔ mɔɔ wɔ Baebolo ne anu la rale nu wɔ Gyisɛse anwo zo. Nea ɛlɛka “ Mɛzaya Ne Anwo Ngapezo Bie Mɔ.”
▸ Tile 2, ɛden. 17, ɔ bo ɛkɛ edwɛkɛ
6 KƐZI GYIHOVA KPONDƐ KƐ AZƐLƐ NE YƐ LA
Gyihova bɔle azɛlɛ ne kɛ ɔyɛ paladaese awuke ɔmaa alesama mɔɔ kulo ye la. Adwenle mɔɔ ɔlɛ la ɛtɛkakyile. Ɔnrɛhyɛ, Nyamenle baye amumuyɛyɛlɛ avi ɛkɛ na yeamaa ye menli anyia dahuu ngoane.
7 SEETAN ABƆNSAM
Seetan a le anwumabɔvolɛ ne mɔɔ limoale dele atua tiale Nyamenle la. Bɛfɛlɛ ye Seetan, mɔɔ kile “Dwazotiavolɛ,” ɔluakɛ ɔko ɔtia Gyihova. Eza bɛfɛlɛ ye Abɔnsam, mɔɔ kile “Dumasɛkyevo.” Ɔnyianle duma ɛhye ɔluakɛ ɔka Nyamenle anwo adalɛ edwɛkɛ na ɔbɛlɛbɛla menli.
8 ANWUMABƆVOLƐMA
Gyihova bɔle anwumabɔvolɛ ne mɔ mekɛ tendenle kolaa na yeabɔ azɛlɛ ne. Bɛbɔle bɛ kɛ bɛdɛnla anwuma. Anwumabɔvolɛma mɔɔ bo mgbe ɛya ko la a wɔ ɛkɛ a. (Daneɛle 7:10) Bɛlɛ aluma nee subane ngakyile, yɛɛ anwumabɔvolɛ nɔhavoma ne ɛngulo kɛ alesama sonle bɛ. Bɛlɛ dibilɛ ngakyile yɛɛ bɛyɛ gyima ngakyile. Gyima mɔɔ bɛyɛ la bie ɛne: bɛsonle wɔ Gyihova belemgbunli ebia ne anyunlu, bɛka Nyamenle nrɛlaleɛ, bɛbɔ Nyamenle azonvolɛ mɔɔ wɔ azɛlɛ ye azo la anwo bane na bɛkile bɛ adenle, bɛdi Gyihova ndɛnebualɛ nwo gyima na bɛboa wɔ edwɛkɛhanlɛ gyima ne anu. (Edwɛndolɛ 34:7; Yekile 14:6; 22:8, 9) Kenle bie, bɛbaboka Gyisɛse anwo wɔ Amagɛdɔn konle ne anu.—Yekile 16:14, 16; 19:14, 15.
9 ƐTANE
Kɛzi yɛbade nganeɛ wɔ debie nwo yɛɛ debie biala mɔɔ yɛbadwenle nwo anzɛɛ yɛbayɛ mɔɔ tia Gyihova anzɛɛ ye ɛhulolɛdeɛ la le ɛtane. Kɛmɔ ɛtane sɛkye agɔnwolɛvalɛ mɔɔ yɛ nee Nyamenle lɛ la ati, yemaa yɛ mɛla nee ngyinlazo mɔɔ baboa yɛ amaa yɛ nye fuu yɛanyɛ ɛtane la. Mɔlebɛbo ne, ɛnee debie biala di munli, noko mekɛ mɔɔ Adam nee Yive anye fuu yɛlɛ Gyihova anwo anzosesebɛ la, bɛyɛle ɛtane na bɛanli munli bieko. Bɛyɛle mgbanyinli na bɛwule, na kɛmɔ Adam vale ɛtane wole yɛ la ati, yɛdayɛ noko yɛyɛ mgbanyinli na yɛwu.
10 AMAGƐDƆN
Ɛhye le Nyamenle konle mɔɔ ɔbava yeazɛkye Seetan ewiade ne nee amumuyɛyɛlɛ amuala la.
11 NYAMENLE BELEMGBUNLILILƐ
Nyamenle Belemgbunlililɛ ne le arane mɔɔ Gyihova ɛhyehyɛ ɛzie anwuma a. Gyisɛse Kelaese a le zolɛ Belemgbunli a. Kenle bie, Gyihova balua ye Belemgbunlililɛ ne azo aye ɛtaneyɛlɛ avi ɛkɛ. Nyamenle Belemgbunlililɛ ne bali azɛlɛ ye azo tumi.
12 GYISƐSE KELAESE
Nyamenle bɔle Gyisɛse kolaa na yeabɔ debie biala mɔɔ ɛha la. Gyihova zoanle Gyisɛse wɔ azɛlɛ ye azo kɛ ɔrawu ɔmaa alesama amuala. Bɛhunle Gyisɛse la, Gyihova dwazole ye. Kɛkala Gyisɛse ɛlɛdi tumi kɛ Nyamenle Belemgbunlililɛ ne azo Belemgbunli.
13 ƐVOLƐ 70 FANE 7 ANWO NGAPEZO NE
Baebolo ne hanle mekɛ mɔɔ Mɛzaya ne bala ɔ nwo ali la anwo edwɛkɛ dole ɛkɛ. Ɛhye bazi wɔ ɛvolɛ 483 awieleɛ, na mekɛ ɛhye bɔle ɔ bo wɔ ɛvolɛ 455 K.Y.M. yɛɛ ɔrale awieleɛ wɔ ɛvolɛ 29 Y.M.
Kɛzi yɛkola yɛka kɛ ɔrale awieleɛ wɔ ɛvolɛ 29 Y.M. ɛ? Ngapezo ne hanle “ɛvolɛ nsuu fane nsuu” nee “ɛvolɛ nsuu fane abulasia nee nwiɔ” anwo edwɛkɛ—mɔɔ ɔ muala bɔ nu yɛ ɛvolɛ 69 fane nsuu la, na saa ɛka ɛbɔ nu a, ɔle ɛvolɛ 483 (69x7). Mekɛ ɛhye bɔle ɔ bo wɔ ɛvolɛ 455 K.Y.M. wɔ mekɛ mɔɔ Nihɛmaya hɔdwule Gyɛlusalɛm na ɔbɔle ɔ bo kɛ ɔkyekye suakpole ne bieko la. (Daneɛle 9:25; Nihɛmaya 2:1, 5-8) Saa yɛtia ɛvolɛ 483 yɛfi ɛvolɛ 455 K.Y.M. a, ɔbava yɛ yeahɔ ɛvolɛ 29 Y.M. Ɛhye a le ɛvolɛ mɔɔ bɛzɔnenle Gyisɛse na ɔrayɛle Mɛzaya ne la!—Luku 3:1, 2, 21, 22.
Zɔhane ngapezo ko ne ala hanle ɛvolɛ nsuu bieko anwo edwɛkɛ. Wɔ mekɛ ɛhye anu, wɔ ɛvolɛ 33 Y.M., bɛbahu Mɛzaya ne, na wɔ ɛvolɛ 36 Y.M., bɛbabɔ Nyamenle Belemgbunlililɛ ne anwo nolo bɛahile ewiade amra amuala na tɛ Dwuuma angomekye.—Daneɛle 9:24-27.
14 NSA-KO NYAMENLE ADALƐ NGILEHILELƐ NE
Baebolo ne kilehile kɛ Gyihova Nyamenle a le bɔvolɛ ne a, na ɔlimoale ɔbɔle Gyisɛse kolaa na yeabɔ debie gyɛne biala. (Kɔlɔsaema 1:15, 16) Tɛ Gyisɛse a le Nyamenle Tumivolɛ Bedevinli ne a. Yeanga ye ɛlɛ kɛ ɔ nee Nyamenle sɛ. Nɔhalɛ nu, ɔhanle kɛ: ‘Selɛ ne le kpole tɛla me.’ (Dwɔn 14:28; 1 Kɔlentema 15:28) Noko ɛzonlenlɛ bie mɔ kilehile kɛ Nyamenle wɔ nu menli nsa: Selɛ ne, Ralɛ ne nee sunsum nwuanzanwuanza ne. Edwɛkɛ “Nsa-Ko Nyamenle” ɛnle Baebolo ne anu. Ɛhye le adalɛ ngilehilelɛ.
Sunsum nwuanzanwuanza ne le Nyamenle gyimayɛlɛ tumi, ye tumi mɔɔ ɛnyelɛ ɛnnwu ye mɔɔ ɔfa ɔyɛ ye ɛhulolɛdeɛ la. Ɔnle sonla. Kɛ neazo la, ‘sunsum nwuanzanwuanza ne yile alimoa Kilisienema tetɛkɛɛ,’ na Gyihova hanle kɛ: “Mebawola me sunsum ne bie meagua nwonane biala anwo zo.”—Gyima ne 2:1-4, 17.
15 MEANUBAKA NE
Nɔhalɛ Kilisienema ɛnva meanubaka ɛnli gyima wɔ bɛ ɛzonlenlɛ nu. Duzu ati ɔ?
Bɛva meanubaka bɛli gyima wɔ adalɛ ɛzonlenlɛ nu mekɛ tendenle. Tete ne, ɛnee bɛfa bɛdi gyima wɔ abɔdeɛ ɛzonlenlɛ nee awozonle ɛzonlenlɛma nla nwo amaamuo nu. Gyisɛse wule la ye ɛvolɛ 300 anzi, ɛnee Kilisienema ɛnva meanubaka ɛnli gyima wɔ bɛ ɛzonlenlɛ nu. Mekɛ bie anzi yɛɛ Wulomu Amɛnlado Constantine yɛle meanubaka ne Kilisiene ɛzonlenlɛ nu sɛkɛlɛneɛ a. Bɛvale sɛkɛlɛneɛ ne bɛlile gyima amaa menli dɔɔnwo anye alie Kilisiene ɛzonlenlɛ nwo. Noko meanubaka ne ɛnvale Gyisɛse Kelaese anwo kolaa. New Catholic Encyclopedia ne kilehile nu kɛ: “Bɛvale meanubaka ne bɛlile gyima kolaa na Kilisiene ɛzonlenlɛ abɔ ɔ bo yɛɛ menli mɔɔ bɛnle Kilisienema la noko vale lile gyima.”
Gyisɛse anwu wɔ meanubaka zo. Giliki edwɛkɛ agbɔkɛ mɔɔ bɛhile ɔ bo “meanubaka” la kile “baka mɔɔ bɛkpɔnla,” “mgbunla,” anzɛɛ “egyane.” The Companion Bible ne kilehile nu kɛ: “Debie biala ɛnle Giliki [Ngyekyeleɛ Fofolɛ] ne anu mɔɔ kile mbaka nwiɔ a.” Gyisɛse wule wɔ baka mɔɔ bɛkpɔnla la azo.
Gyihova ɛngulo kɛ yɛfa ananze anzɛɛ sɛkɛlɛneɛ biala yɛdi gyima wɔ yɛ ɛzonlenlɛ nu.—Adendulɛ 20:4, 5; 1 Kɔlentema 10:14.
16 NGAKYELƐLILƐ NE
Gyisɛse hanle hilele ye ɛdoavolɛma ne kɛ bɛhakye ye ewule ne. Bɛyɛ ɛhye ɛvolɛ biala wɔ Naesan 14, mekɛ ko ne ala mɔɔ ɛnee Yizilayɛma di Akpabɛnwo ɛvoyia ne la. Bɛfa paano nee nwanye, mɔɔ ɔgyi ɛkɛ ne ɔmaa Gyisɛse nwonane nee ye mogya ne la bɛse awie biala mɔɔ wɔ Ngakyelɛlilɛ ne abo la anyunlu. Menli mɔɔ bɛ nee Gyisɛse bali tumi wɔ anwuma la di paano ne bie na bɛno nwanye ne bie. Bɛdabɛ mɔɔ bɛlɛ anyelazo kɛ bɛbadɛnla azɛlɛ ye azo la fi ɛbulɛ nu kɔ Ngakyelɛlilɛ ne abo, noko bɛnli paano ne bie yɛɛ bɛnlo nwanye ne bie.
17 ƐKƐLA
Wɔ Nrelenza New World Translation ne anu, edwɛkɛkpɔkɛ “ɛkɛla” kile (1) awie, (2) nane, anzɛɛ (3) sonla anzɛɛ nane ngoane. Neazo bie mɔ ɛne:
Sonla. Wɔ Nowa mekɛ zo, “bɛdabɛ ekyi ne ala, bɛle mɔtwɛ [anzɛɛ “ɛkɛla mɔtwɛ,” NW], . . . yɛɛ bɛliele bɛ ngoane a.” (1 Pita 3:20) Edwɛkɛkpɔkɛ “ɛkɛla” mɔɔ bɛvale bɛlile gyima wɔ ɛke la kile menli—Nowa nee ɔ ye, ɔ mra mrenyia nsa ne nee bɛ ye mɔ.
Nane. “Na Nyamenle zele kɛ, ‘Nzule nu anyewɔzo abɔdeɛ [anzɛɛ “ɛkɛla,” NW, ɔ bo ɛkɛ edwɛkɛ] ngakyile muala ɛrɛla, na nloma mɔɔ tu dua anwomanyunlu la ɛrɛla.’ Akee Nyamenle zele kɛ, ‘Anyewɔzo abɔdeɛ [anzɛɛ “ɛkɛla,” NW, ɔ bo ɛkɛ edwɛkɛ] ɛrɛla azɛlɛ ye azo, biala nee ye ɛsaso: nlankɛ nee ninyɛne mɔɔ twenle bɛ nwo aze la amuala nee nanemgbole, ko biala nee ye ɛsaso.’ Na ɔyɛle zɔhane.”—Mɔlebɛbo 1:20, 24.
Sonla anzɛɛ nane ngoane. Gyihova zele Mosisi kɛ: “Sia kɔ Yigyibiti, ɔluakɛ menli mɔɔ ɛnee ɛlɛkpondɛ wɔ [anzɛɛ “ɛlɛkpondɛ wɔ ɛkɛla,” NW, ɔ bo ɛkɛ edwɛkɛ] ahu wɔ la amuala ɛwie wu.” (Adendulɛ 4:19) Mɔɔ Gyisɛse wɔ azɛlɛ ye azo la ɔhanle kɛ: “Mame a mele mboaneneavolɛ kpalɛ ne a. Mboaneneavolɛ kpalɛ ne fa ye ngoane [anzɛɛ “ye ɛkɛla,” NW, ɔ bo ɛkɛ edwɛkɛ] to aze maa ye mboane ne.”—Dwɔn 10:11.
Bieko, saa awie fa ye “ɛkɛla muala” yɛ debie a, ɔkile kɛ ɔfi ye ɛhulolɛ nu na ɔfa ye anwosesebɛ muala ɔyɛ deɛ ne. (Mateyu 22:37; Mɛla ne 6:5) Edwɛkɛkpɔkɛ “ɛkɛla” kola kile debie mɔɔ abɔdeɛ bie kulo anzɛɛ ye atiakunluwɔzo. Bɛkola bɛfɛlɛ awie mɔɔ ɛwu la kɛ ɛkɛla mɔɔ ɛwu.—Ɛdianlɛ 6:6; Mrɛlɛbulɛ 23:2; Ayezaya 56:11; Hagae 2:13.
18 SUNSUM
Hibulu nee Giliki edwɛkɛ agbɔkɛ mɔɔ bɛhile ɔ bo “sunsum” wɔ Nrelenza New World Translation ne anu la kola kile ninyɛne ngakyile. Noko dahuu ɔkile debie mɔɔ ɛnyelɛ ɛnnwu ye mɔɔ le kɛ anwoma anzɛɛ ɛnwomenle mɔɔ alesama nee nane nane ne mɔ die la. Eza edwɛkɛ agbɔkɛ ɛhye mɔ kola kile sunsum nu menli anzɛɛ sunsum nwuanzanwuanza ne, mɔɔ le Nyamenle gyimayɛlɛ tumi ne. Baebolo ne ɛngilehile kɛ debie bie wɔ sonla nu mɔɔ saa sonla wu a ɔkɔ zo ɔtɛnla ngoane nu a.—Adendulɛ 35:21; Edwɛndolɛ 104:29; Mateyu 12:43; Luku 11:13.
19 GEHENNA
Gehenna le bɔnza bie mɔɔ bikye Gyɛlusalɛm mɔɔ ɛnee bɛyela ewula wɔ ɛkɛ la duma. Daselɛ biala ɛnle ɛkɛ mɔɔ kile kɛ wɔ Gyisɛse mekɛ zo ɛnee bɛkile nane nane anzɛɛ menli nyane anzɛɛ bɛyela bɛ anyewɔzo wɔ bɔnza ɛhye anu a. Yemɔti Gehenna ɛngile ɛleka bie mɔɔ ɛnyelɛ ɛnnwu ye mɔɔ bɛkile menli mɔɔ kɛwu la nyane na bɛyela bɛ mekɛ mɔɔ ɛnlɛ awieleɛ a. Mekɛ mɔɔ Gyisɛse hanle menli mɔɔ bɛbavuandi bɛ bɛagua Gehenna la anwo edwɛkɛ la, ɛnee ɔlɛkile kɛ bɛbaminli bɛ bo zo bɔkɔɔ.—Mateyu 5:22; 10:28.
20 AWULAE NZƐLƐLƐ NE
Ɛhye le asɔneyɛlɛ nwo neazo mɔɔ Gyisɛse vale hilehilele ye ɛdoavolɛma ne kɛzi bɛyɛ asɔne la. Eza bɛfɛlɛ ye Yɛ Ze Mɔɔ Wɔ Anwuma nzɛlɛlɛ ne anzɛɛ asɔneyɛlɛ nwo neazo ne. Kɛ neazo la, Gyisɛse hanle kɛ yɛyɛ asɔne kɛ:
“Wɔ duma nwo ɛde”
Yɛyɛ asɔne kɛ Gyihova ɛye adalɛ biala mɔɔ ɛgua ye duma nwo evinli la ɛvi ɛkɛ. Yɛkpondɛ kɛ ɔyɛ ye zɔ amaa awie biala mɔɔ wɔ anwuma anzɛɛ azɛlɛ ye azo la ali ye duma ne eni.
“Wɔ belemgbunlililɛ ɛrɛla”
Yɛyɛ asɔne kɛ Nyamenle arane ne ɛzɛkye Seetan ɛtane ewiade ne, ɔli azɛlɛ ye azo tumi na ɔyɛ azɛlɛ ne paladaese.
“Bɛyɛ Wɔ ɛhulolɛdeɛ wɔ azɛlɛ ye azo”
Yɛyɛ asɔne kɛ Nyamenle ɛmaa adwenle mɔɔ ɔlɛ wɔ azɛlɛ ne anwo la ɛrɛla nu amaa alesama mɔɔ yɛ tieyɛ na bɛdi munli la adɛnla Paladaese dahuu kɛ mɔɔ ɛnee Gyihova kpondɛ kɛ ɔyɛ wɔ mɔlebɛbo ne la.
21 ƐKPƆNEDEƐ NE
Gyihova vale ɛkpɔnedeɛ ne maanle amaa yealie alesama yeavi ɛtane nee ewule nu. Ɛkpɔnedeɛ ne a le debie mɔɔ ɛnee ɔwɔ kɛ bɛtua bɛsia bɛdie sonla ngoane mɔɔ di munli mɔɔ Adam minlinle ye la na bɛalua zo bɛaziezie agɔnwolɛvalɛ kpalɛ mɔɔ ɛnee menli nee Gyihova lɛ mɔɔ ɔzɛkyele la. Nyamenle zoanle Gyisɛse wɔ azɛlɛ ye zo amaa yeawu yeamaa ɛtanevolɛma kɔsɔɔti. Ɔlua Gyisɛse ewule ne ati, alesama amuala ɛnyia nwolɛ adenle kɛ bɛbadɛnla aze dahuu na bɛali munli.
22 DUZU ATI A ƐVOLƐ 1914 ANWO HYIA A?
Ngapezo ne mɔɔ wɔ Daneɛle tile 4 la kilehile yɛ kɛ Nyamenle bava ye Belemgbunlililɛ ne azie ɛkɛ wɔ 1914.
Ngapezo ne: Gyihova maanle Belemgbunli Nɛbukadenɛza hanle ɛlalɛ bie mɔɔ fale baka kpole bie mɔɔ bɛpɛle ye bɛdole aze la anwo. Wɔ ɛlalɛ ne anu, bɛvale mbulalɛ nee kɔbele bɛnyinyi dosinli ne anwo amaa yeagyakyi ɛnyilɛ “toonwo ɛvolɛ nsuu.” Yemɔ anzi akee baka ne banyi bieko.—Daneɛle 4:1, 10-16.
Mɔɔ ngapezo ne kile la: Baka ne gyi ɛkɛ maa Nyamenle tumililɛ ne. Gyihova maanle arelemgbunli mɔɔ wɔ Gyɛlusalɛm la nleanle Yizilayɛ maanle ne azo wɔ ɛvolɛ dɔɔnwo anu. (1 Edwɛkɛsisilɛ 29:23) Noko arelemgbunli zɔhane mɔ anli nɔhalɛ na bɛ tumililɛ ne rale awieleɛ. Bɛzɛkyele Gyɛlusalɛm wɔ ɛvolɛ 607 K.Y.M. Yemɔ a bɔle “ɛvolɛ nsuu” ne abo a. (2 Arelemgbunli 25:1, 8-10; Yizikeɛle 21:25-27) Mekɛ mɔɔ Gyisɛse hanle kɛ: “Menli mɔɔ ɛnze Nyamenle la barava Gyɛlusalɛm azɛlɛ ye adɛnla zo kɔkpula kɛ bɛ mekɛ kɛdwu la,” ɛnee ɔlɛka “ɛvolɛ nsuu” ne anwo edwɛkɛ. (Luku 21:24) Yemɔti “ɛvolɛ nsuu” ne amba awieleɛ wɔ mekɛ mɔɔ Gyisɛse wɔ azɛlɛ ye azo la. Gyihova bɔle ɛwɔkɛ kɛ ɔbakpa Belemgbunli bie wɔ “ɛvolɛ nsuu” ne awieleɛ. Gyisɛse, Belemgbunli fofolɛ ɛhye tumililɛ ne bamaa Nyamenle menli mɔɔ wɔ azɛlɛ ye azo amuala la anyia nyilalɛ dahuu.—Luku 1:30-33.
“Ɛvolɛ nsuu” ne tendenle: “Ɛvolɛ nsuu” ne tendenle le ɛvolɛ 2,520. Saa yɛtia ɛvolɛ 2,520, ɔvi ɛvolɛ 607 K.Y.M. a, ɔbava yɛ yeahɔdwu ɛvolɛ 1914 azo. Mekɛ zɔhane a Gyihova yɛle Gyisɛse, Mɛzaya ne, Nyamenle Belemgbunlililɛ ne azo Belemgbunli wɔ anwuma a.
Kɛzi yɛnyianle ɛvolɛ 2,520 ɛ? Baebolo ne ka kɛ ɛvolɛ nsa nee foa tendenle le kenle 1,260. (Yekile 12:6, 14) Yemɔti “ɛvolɛ nsuu” ne le kenle 1,260 mɔnwo nwiɔ anzɛɛ kenle 2,520. Kenle 2,520 le ɛvolɛ 2,520 ɔlua ngapezo edwɛkɛ mɔɔ se “kenle ko biala le wɔ ɛvolɛ ko” la ati.—Ɛdianlɛ 14:34; Yizikeɛle 4:6.
23 ANWUMABƆVOLƐ KPANYINLI MAEKEƐLE
Baebolo ne hanle anwumabɔvolɛ kpanyinli ko ala anwo edwɛkɛ, na ye duma a le Maekeɛle.—Daneɛle 12:1; Dwuudu 9.
Maekeɛle a li Nyamenle anwumabɔvolɛma ne mɔɔ di nɔhalɛ la ati a. Yekile 12:7 ka kɛ: “Maekeɛle nee ɔ sa zo Nyamenle soanvolɛma nee nane anwo ɛzulolɛ ne nee ɔdaye ye soanvolɛma honle.” Yekile buluku ne ka kɛ Gyisɛse a li Nyamenle ɛlɔnema ne ati a, yemɔti Gyisɛse duma bieko a le Maekeɛle.—Yekile 19:13-16.
24 AWIELEƐ MEKƐ NE
Edwɛkɛ ɛhye fale mekɛ mɔɔ ninyɛne titili bie mɔ basisi azɛlɛ ye azo kolaa na Nyamenle Belemgbunlililɛ ne arazɛkye Seetan ewiade ne la anwo. Eza bɛfa edwɛkɛ bieko le kɛ ‘ewiade ɛhye awieleɛ’ nee “Sonla Ra ne ɛralɛ” bɛdi gyima wɔ Baebolo ngapezo nu bɛkile mekɛ ko ne ala. (Mateyu 24:3, 27, 37) “Awieleɛ mekɛ ne” bɔle ɔ bo wɔ mekɛ mɔɔ Nyamenle Belemgbunlililɛ ne bɔle ɔ bo kɛ ɔdi tumi wɔ anwuma wɔ 1914 la, na ɔbara awieleɛ wɔ mekɛ mɔɔ bɛbazɛkye Seetan ewiade ne wɔ Amagɛdɔn la.—2 Temɔte 3:1; 2 Pita 3:3.
25 EWUDWAZO
Saa Nyamenle maa awie mɔɔ ɛwu la sia ba ngoane nu a, bɛfɛlɛ ye ewudwazo. Bɛha ewudwazo ngɔnla anwo edwɛkɛ wɔ Baebolo ne anu. Yilaegya, Yilaehya, Gyisɛse, Pita nee Pɔɔlo amuala dwazole menli mɔɔ ɛwu la. Nyamenle tumi ne a maanle bɛholale bɛyɛle nwanwane ninyɛne ɛhye mɔ a. Gyihova ɛbɔ ɛwɔkɛ kɛ “ɛtanevolɛma nee kpalɛyɛlɛma badwazo ara ngoane nu” wɔ azɛlɛ ye azo. (Gyima ne 24:15) Eza Baebolo ne hanle kɛ bɛbadwazo menli bɛahɔ anwuma. Ɛhye bazi wɔ mekɛ mɔɔ bɛdwazo menli mɔɔ Nyamenle ɛkpa bɛ anzɛɛ ɛkpokpa bɛ la bɛmaa bɛ nee Gyisɛse ɛhɔdɛnla anwuma la.—Dwɔn 5:28, 29; 11:25; Felepaema 3:11; Yekile 20:5, 6.
26 SUNSUM EVINLI NYƐLEƐ
Ɛhye le nyɛleɛ ɛtane mɔɔ awie dua zo bɔ mɔdenle kɛ ɔ nee mbɔnsam ne mɔ mumua ne badendɛ anzɛɛ ɔdua menli mɔɔ tendɛ mbɔnsam ne mɔ anloa zo la anwo zo ɔ nee bɛ ali adwelie la. Menli mɔɔ fa bɛ nwo wula sunsum evinli nyɛleɛ nu la die adalɛ ngilehilelɛ ne mɔɔ se menli wu a bɛ sunsum ne kɔ zo tɛnla ngoane nu na bɛyɛ nwomenle mɔɔ bɛlɛ tumi la di. Mbɔnsam ne mɔ eza bɔ mɔdenle kɛ bɛbanyia menli nwo zo tumi bɛamaa bɛayɛ Nyamenle anwo anzosesebɛ. Nyɛleɛ ɛhye mɔ bie a le abisadeɛ, ngonyia, ayɛne ɛbɛla, nee awie mɔɔ nea nwɔlɔra nu ka kenle bie edwɛkɛ la. Mbuluku, vidio, edwɛne, nwɔhoalilɛ ninyɛne nee ngɛlata dɔɔnwo anu ninyɛne maa ɔyɛ kɛ asɛɛ nvonleɛ biala ɛnle ngonyia anzɛɛ sunsum evinli nyɛleɛ nwo na anyelielɛ wɔ nu. Sunsum evinli nyɛleɛ wɔ amaamuo le kɛ ɛzɛneyɛlɛ mgbole, awie mɔɔ ɛwu mɔɔ bɛkakye ye ɛvolɛ biala, afɔle mɔɔ bɛbɔ bɛmaa mowuamra, kunlane ɛhyilɛ, nee epezilɛ nu. Menli dɔɔnwo ta no nyiletane amaa bɛahola bɛava mbɔnsam ne mɔ tumi bɛali gyima.—Galeehyeama 5:20; Yekile 21:8.
27 GYIHOVA TUMILILƐ
Gyihova le Tumivolɛ Bedevinli, na ɔdaye a ɔbɔle anwuma nee aze amuala a. (Yekile 15:3) Ɛhye ati a debie biala le ye ɛdeɛ na ɔlɛ tumi ɔdi ye abɔdeɛ kɔsɔɔti azo la. (Edwɛndolɛ 24:1; Ayezaya 40:21-23; Yekile 4:11) Yeli mɛla yemaa debie biala mɔɔ yebɔ la. Eza Gyihova lɛ tumi kpa awie mɔ kɛ bɛli tumi. Saa yɛkulo Nyamenle na yɛtie ye a, ɔkile kɛ yɛgyi ye tumililɛ ne anzi.—1 Edwɛkɛsisilɛ 29:11.
28 ƐKOLƐYELƐ
Ɛkolɛyelɛ a le kakula mɔɔ la bɛ kunlu mɔɔ bɛ nye fuu bɛku ye la. Ɛhye ɛnle esiane anzɛɛ nzenzaleɛ bie mɔɔ ba sonlabaka ne anu mɔɔ maa kakula ne wu la. Kakula mɔɔ bɛkɛnrenzɛ ye la ɛnle ye mame nwonane ne foa bie. Ɔle awie gyɛne.
29 MOGYA ƐLIELƐ
Ɛhye a le ayileyɛlɛ adenle mɔɔ bɛdua zo bɛfa mogya anzɛɛ mogya nu ninyɛne titili nna ne anu ko anzɛɛ awie mogya mɔɔ bɛhwe bɛzie ɛkɛ dɛba bɛmaa awie gyɛne la. Mogya nu ninyɛne titili nna ne a le mogya nu nzule, mogya nu ngoane ngɛkɛba kɔkɔlɛ, mogya nu ngoane ngɛkɛba fufule nee mogya nu ngoane ngɛkɛba ndɛbandɛba.
30 ƐDENRƐDENRƐLƐ
Wɔ Baebolo ne anu, edwɛkɛkpɔkɛ “ɛdenrɛdenrɛlɛ” ɛngile anzohwenlɛ. Saa bɛtenrɛdenrɛ yɛ a, ɔkile kɛ bɛhilehilele yɛ anzɛɛ bɛmaa yɛ adehilelɛ. Gyihova ɛndenrɛdenrɛ menli wɔ ɛya zo anzɛɛ atisesebɛ nu. (Mrɛlɛbulɛ 4:1, 2) Gyihova yɛ neazo kɛnlɛma maa awovolɛ. Kɛzi ɔtenrɛdenrɛ awie la so ma kpalɛ na ɔmaa ahenle bɔbɔ anye die ɛdenrɛdenrɛlɛ nwo. (Mrɛlɛbulɛ 12:1) Gyihova kulo ye menli, na ɔtete bɛ. Ɔmaa bɛ adehilelɛ mɔɔ maa bɛtenrɛ nzuzulɛ ɛtane mɔɔ bɛlɛ na ɔboa bɛ ɔmaa bɛsukoa kɛ bɛbadwenle na bɛayɛ bɛ ninyɛne wɔ adenle mɔɔ sɔ Gyihova anye la azo. Wɔ awovolɛ afoa nu, bɛ mra mɔɔ bɛboa bɛ bɛamaa bɛade deɛmɔti ɔwɔ kɛ bɛyɛ tieyɛ la boka ɛdenrɛdenrɛlɛ nwo. Eza ɔkile kɛ ɔwɔ kɛ bɛkilehile bɛ mra bɛmaa bɛkulo Gyihova, bɛkulo ye Edwɛkɛ Baebolo ne na bɛte ye ngyinlazo ne mɔ abo.
31 MBƆNSAM
Bɛle sunsum nu abɔdeɛ mɔɔ ɛnyelɛ ɛnnwu bɛ na bɛlɛ tumi bɛtɛla menli la. Bɛle anwumabɔvolɛma atisesebɛ. Bɛ ti rayɛle se wɔ mekɛ mɔɔ bɛyɛle Nyamenle anwo anzosesebɛ na bɛrayɛle ye agbɔvolɛ la. (Mɔlebɛbo 6:2; Dwuudu 6) Bɛrabokale Seetan anwo na bɛdwazole bɛtiale Gyihova.—Mɛla ne 32:17; Luku 8:30; Gyima ne 16:16; Gyemise 2:19.
fon_Latn kmb_Latn bam_Latn twi_Latn twi_Latn bam_Latn spa_Latn bam_Latn nya_Latn ewe_Latn ewe_Latn twi_Latn fon_Latn bam_Latn bam_Latn twi_Latn twi_Latn twi_Latn twi_Latn hau_Latn twi_Latn kin_Latn ewe_Latn nld_Latn dyu_Latn twi_Latn dyu_Latn sot_Latn bam_Latn bam_Latn twi_Latn twi_Latn twi_Latn twi_Latn lug_Latn bam_Latn twi_Latn twi_Latn twi_Latn lua_Latn twi_Latn dyu_Latn twi_Latn bam_Latn bam_Latn twi_Latn bam_Latn twi_Latn ewe_Latn nob_Latn twi_Latn lug_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn kbp_Latn twi_Latn twi_Latn twi_Latn twi_Latn twi_Latn ewe_Latn twi_Latn dyu_Latn bam_Latn twi_Latn twi_Latn swh_Latn twi_Latn twi_Latn twi_Latn kmb_Latn twi_Latn dyu_Latn bam_Latn twi_Latn twi_Latn twi_Latn twi_Latn twi_Latn twi_Latn